Marriott World Trade Center (Three World Trade Center, 3 World Trade Center, lyhenne 3 WTC) oli Lower Manhattanilla, New Yorkissa sijainnut hotelli, joka oli osa New Yorkin alkuperäistä World Trade Centerin rakennuskompleksia. Rakennuksessa oli 22 maanpäällistä kerrosta ja 825 hotellihuonetta. Hotelli avattiin vuonna 1981 nimellä Vista International. Vuonna 1995 Hilton International myi hotellin Marriott International -hotelliketjulle, ja hotellin uudeksi nimeksi tuli Marriott World Trade Center. Hotellirakennus tuhoutui lähes täysin syyskuun 11. päivän iskuissa vuonna 2001 World Trade Centerin kaksoistornien romahdettua. Rakennuksen jäänteet purettiin lokakuussa 2001.